Anno Domini millesimo quadringentesimo octuagesimo, edita sint et diffinita quas sequuntur in generali Capitulo, etc. ORATIONES 1.   Pro sanctissimo … *etc. ut in anno* 1479. 2.   Praeterea pro serenissimo … *etc. ut in anno* 1472. 3.   Insuper pro burgensibus … *etc. ut in anno* 1449. 4.   Ceterum pro pace … *etc. ut in anno* 1449. 5.   Demum pro felicis … *etc. ut in anno* 1470. [DIFFINITIO] GENERALIS 6.   Cum Ordo noster Cisterciensis specialiter et expresse ac iuste domino abbati et conventui Cistercii, ac ipsi monasterio Cisterciensi sit obligatus veraciter in summa 25448 francorum seu florenorum aureorum et 3 grossorum argenteorum de antiquo debito cum resta ultimorum computorum, quae ascendit ad summam 1309 flor. 14 solid. 2 den. de et pro toto tempore… *etc.* contributionem novem millium florenorum… *etc. ut in anno* 1449. ELECTIONUM CONFIRMATIONES 7.   Electionem, promotionem, institutionem et installationem de persona fratris Ioannis de Flequières, monasterii Claraevallis expresse professi, ad dignitatem abbatialem monasterii de Bullencuria, per dominum Claraevallis, s. th. pr., praefati monasterii immediatum patrem abbatem, prout in decreto… *etc.* confirmat. 8.   Ad idem, pro fratre Petro de Porta, professo monasterii Septem fontium, ad dignitatem abbatialem monasterii de Barbello, per abbatem Prulliaci, praefati monasterii patrem abbatem … 9.   Ad idem, pro fratre Ioanne de Duaco, monasterio Claraevallis professo, ad dignitatem abbatialem monasterii Pontisthieffredi [Pontisthieffridi ] Metensis, per dominum Claraevallis, s. th. pr., Ordinis commissarium. 10.   Ad idem, pro fratre Ioanne de Reigny, monasterii Vallis lucentis professo, ad dignitatem abbatialem eiusdem monasterii. 11.   Ad idem, pro fratre Helya Henardi, monasterii de Castellariis professi, ad dignitatem abbatialem monasterii de Grossobosco, per abbatem de Moroliis, Ordinis commissarium. 12.   Translationem, permutationem, institutionem et installationem fratris Bernardi Viardi, nuper abbatis monasterii Pontisthieffredi [Pontisthieffridi ] Metensis, ad monasterium de Ripatorio, in dioecesi Trecensi, per dominum Claraevallis, s. th. pr., auctoritate Capituli generalis, certis et rationabilibus causis, factas per dominum Claraevallis, s. th. pr., eiusdem monasterii de Ripatorio patrem abbatem, praesens generale Capitulum secundum sui formam et tenorem, prout in decreto super hoc confecto plenius continetur, approbat, ratificat et confirmat eumdem fratrem Bernardum verum, unicum et indubitatum abbatem praedicti monasterii de Ripatorio declarando et pronuntiando. 13.   Electionem, institutionem, installationem fratris Nicolai de Conay, monasterii de Crista, Lingonensis dioecesis, professi, ad dignitatem abbatialem eiusdem monasterii per abbatem de Vallibus in Ornesio et priorem monasterii Morimundi, eiusdem monasterii de Crista patris abbatis commissarios, factas et celebratas, ac per reverendissimum dominum nostrum Cisterciensem approbatas, ratificatas et confirmatas, prout in litteris decreti et confirmationis plenius continetur, praesens generale Capitulum approbat, acceptat, ratificat et confirmat, supplendo in quantum potest et debet omnes et singulos defectus, et qui forsan in praemissia [praemissa ] intervenerint. CONFIRMATIONES TRACTATUUM 14.   Tractatum initum, factum et passatum inter abbatem et conventum monasterii de Valle clara et potentem dominum, dominum de Moy de Chin et de Bellecombe, eiusque generosam consortem dominam Margaretam Dailly, prout in litteris… *etc.*, confirmat. 15.   Visis et diligenter examinatis et consideratis honestate, sanctitate et decentia tractatus inter reverendissimum in Christo patrem et dominum nostrum, dominum Cisterciensem eiusque conventum, et nobilem et clarissimum dominum, dominum Philippum Pot, militem, dominum de Rupe, magnum senescallum Burgundiae, cui nostrae praesentes configuntur, scientesque summam mille francorum in eodem tractatu expressam per eumdem dominum de Rupe die confectionis praesentium fuisse et esse, realiter et de facto, eidem reverendissimo domino Cisterciensi eiusque conventui et officiariis in praesentia nostra solutam, expeditam et traditam in ipso Cisterciensi monasterio, et de qua praefatus dominus de Rupe suique successores et haeredes merito quitti et liberi perpetuo esse debent. Nos dictum tractatum, universaque in eo contenta approbamus, ratificamus et confirmamus, volentes sacrum Cisterciense monasterium universasque ipsius personas praesentes et futuras ad observantiam et impletionem contentorum in eodem tractatu, perpetuis temporibus, teneri et obligari, in plenaria Ordinis potestate. 16.   Visis, auditis et diligenter examinatis litteris tractatus facti, initi et passati inter abbatem et conventum monasterii de Ellancio, et fratrem Ioannem Blonde monachum eiusdem monasterii, prout plenius… *etc.* confirmat. 17.   Tractatum initum, factum et passatum inter reverendissimum in Christo patrem dominum Cisterciensem suumque conventum ex una, et dominum Pontigniaci de et super venditione redditus 30 denar. parvorum turonensium, per monasterium de Benedictione Dei, singulis annis ecclesiae Cisterciensi debiti, prout… *etc.* confirmat. 18.   Tractatum initum, passatum et conclusum inter reverendissimum in Christo patrem dominum Cisterciensem et eius conventum ex una, et nobilem virum Anthonium Lombart presbyterum ex altera, declaratum et expressum in litteris patentibus quibus praesens diffinitio annectitur, Capitulum generale tamquam iustum et ad utilitatem monasterii Cistercii factum, approbat, ratificat et confirmat secundum omnes suas partes. 19.   Ad idem, pro domino Firmitatis suoque conventu ex una, et habitatoribus seu manentibus villagii de Laluye partibus ex altera, tamquam iustum … *etc.* confirmat. 20.   Ad idem, pro abbate et conventu de Leoncello ex una, et Guillermum et Ioannem Morini partibus ex altera, cum suppletione lapsus temporis de non confirmando per Capitulum tempore debito. PROCURATORES 21.   Praesens generale Capitulum debite in Spiritu Sancto congregatum, cupiens Ordinis agenda fructuose et commode agi et tractari, fecit, constituit, creavit et ordinavit venerabiles coabbates monasteriorum de Strafordia, de Rievalle, de Fontibus, de Voburnia, de Hayles, de Wardona, de Gratiis, necnon dilectum in Christo filium fratrem Ioannem Cok, et quemlibet eorum in solidum, totius nostri Cisterciensis Ordinis veros, certos, legitimos et indubitatos procuratores, syndicos et nuntios speciales in omnibus et singulis causis, querelis et negotiis ipsius Ordinis et personarum eiusdem motis et movendis contra quascumque personas ecclesiasticas, saeculares vel laicas, tam pro toto Ordine, rebus et personis eorum, quam contra ipsum, dantes eisdem procuratoribus et cuilibet eorum plenam potestatem et mandatum speciale petendi, repetendi et requirendi, per omnes iuris et iustitiae vias ecclesiam nostram de Scardeburgh cum omnibus capellis, decimis, iuribus, proventibus, pertinentiis et emolumentis ipsius, necnon omnes census, redditus et proventus nobis praefato abbati Cistercii, monasterioque nostro Cisterciensi ac conventui ipsius per universum regnum Angliae debitos, ac ratione guerrarum et divisionum nobis detentos, seu ab aliis occupatos, conveniendique universos et singulos detentores ac occupatores tam dictae ecclesiae nostrae de Scardeburgh, et pertinentiarum ipsius coram quibuscumque iudicibus ecclesiasticis vel saecularibus, ordinariis vel extraordinariis, legatis vel subdelegatis, vel aliis quibuscumque et locatenentibus eorumdem, ipsosque detentores coram dictis iudicibus aut altero eorum citandi et vocandi, libellos, scripturas, instrumenta, acta, litteras, cartas et quaecumque munimenta ad hoc servientia dandi et offerendi, oblatum seu oblatos recipiendi, excipiendi, proponendi, duplicandi, et cetera ut in aliis. PROVISIONES SCOLARIUM 22.   Abbatibus de Pietate Dei, de Campania et de Tyronello per generale Capitulum praecipitur, quatinus dehinc ad triennium manuteneant fratrem Petrum Inhes, monasterii de Pietate scolarem, cum debita et sufficienti provisione, mandatque abbati… (*locus vacuus*) quatinus compellat praefatos abbates per censuras Ordinis ad praemissa observanda. 23.   Praesens generale Capitulum cupiens viros doctos habere et nutrire, qui possint uberes fructus in posterum afferre, ex tunc declarat censuras Ordinis secundum formam in *Benedictina* contentas contra abbates, nisi mittant scolares infra Pascha, incurrisse, praecipiendo omnibus et singulis commissariis Ordinis ac etiam provisori et magistro regenti nostri collegii Parisiensis, quatinus praesentem ordinationem denuntient aut denuntiari faciant in singulis provinciis, omnes et singulos abbates irretractabiliter compellendo in plenaria Ordinis potestate. 24.   Generale Capitulum annuit et concedit abbati B. M. de Belloprato ut habeat percipere, et percipiat super monasteriis de Frigidomonte et de Lanneyo super quolibet ipsorum summam decem francorum annis singulis pro manutenentia sui scolaris, videlicet fratris Anthonii in theol. bacc. form. usque ad gradum doctoratus ; abbatibus de Regalimonte et de Caroliloco, s. th. pr., et de Ellancio huiusmodi diffinitionis executionem committendo, in plenaria Ordinis potestate. 25.   Praesens generale Capitulum hortatur et monet abbatem de Populeto, ut fratri Petro Azelor, scolari et religioso dicti monasterii de Populeto, pro ampliori sui studii provisione ministret eidem expensas aut valorem, quas ibidem faceret, si resideret, nec eum revocet usque ad gradum doctoratus absque licentia praefati Capituli generalis. 26.   Conceditur generali Capitulo abbati de Ioyaco, ut habeat et levare possit super monasteriis de Noya et de Strata, pro manutenentia sui scolaris in nostro collegio Sancti Bernardi Parisiensis actu studentis, a monasterio videlicet de Noya decem francos, et a monasterio de Strata sex francos, usque ad tres annos. COMMISSIONES 27.   Abbati de Pontigniaci per generale Capitulum committitur, quatinus se debite et diligenter informet de et super contentis in litteris quibus haec praesens diffinitio annectitur, et si per informationem debite factam invenerit contenta in dictis litteris fore utilia monasterio de Esclanchia ratificet, approbet et confirmet in plenaria Ordinis potestate. 28.   Abbatibus de Firmitate, de Claravalle, s. th. pr., et de Morimundo et cuilibet eorum, generale Capitulum committit et mandat, quatinus alter ipsorum quamprimum commode poterit, se transferat ad monasterium monialium de Bonoloco, ibidemque visitet et reformet, in plenaria Ordinis potestate, moniales ad secundum Ordinis statuta vivendum et regulariter conversandum, viriliter compellendo. 29.   Ad audientiam praesentis Capituli generalis lamentabiliter pervenit quod abbates regnorum Hispaniae, Arragoniae et Navarrae, necnon quorumdam vicinorum aliorum regnorum ac etiam milites de Calatravia, timore Dei postposito, in offensam divinae Maiestatis, et Ordinis pergrande scandalum et praeiudicium, laboraverunt ad hoc quod Capitulum generale in partibus illis singulis annis celebretur, et eximentur ab Ordinis iurisdictione, idem generale Capitulum huiusmodi abusibus et scandalis, quantum potest obviare cupiens committit reverendissimo domino nostro Cisterciensi, s. th. pr., quatinus quamprimum commode fieri poterit, scribat Sanctissimo domino nostro Papae, ac procuratori Ordinis, sumptibus et expensis communibus ipsius Ordinis, ad viriliter et exacte impediendum ne tale ac tantum in ipso Ordine oriatur scandalum. 30.   Visitationem et reformationem omnium et singulorum monasteriorum principatus Walliae, abbatibus de Laude, de Woburnia et de Hayles, et duobus ipsorum, quorum unus sit semper abbas de Laude, praesens generale Capitulum committit in plenaria Ordinis potestate, ut exinde grandes excessus, crimina, et enormes casus, quae ad aures praesentis Capituli dolenter evenerunt, emendari et debite puniri valeant et possint ; rogat insuper reverendissimum dominum nostrum Cisterciensem, s. th. pr., quod illustrissimo principi domino duci de Wallia scribat litteras regratiatorias, eidem benigne nostri Ordinis monasteria commendando et omnia cum clausulis opportunis per ipsum dominum Cisterciensem apponendis. 31.   Praesens generale Capitulum abbatibus de Pontigniaco et de Fontemorum committit, quatinus ipsi aut unus ipsorum iuste et fideliter se informent super tractatu inito et passato, cui haec praesens diffinito annectitur, inter abbatem et conventum monasterii de Callovio, et Ioannem Parent, necnon Therenino Bertheau, de grangia de Bourderousse pertinente dicto monasterio, et si dictum tractatum fidelem et ad profectum praefati monasterii de Callovio repererint, ipsum confirment et ratificent. 32.   Ad idem, pro domino Pontigniaci de tractatu facto inter abbatem et conventum de Quinciaco ex una, et Laurentium Truchart, Nicolaum et Guidonem Truchart partibus ex altera. 33.   Praesens generale Capitulum committit abbati de Aquabella, quatinus fideliter et diligenter se informent de et super qualitate, statu et valore monasterii Vallis Sanctae, Aptensis dioecesis, et informatione debite facta de singulis, proximum generale Capitulum informare non omittat. 34.   Reverendissimo in Christo patri domino nostro Cistercii ac domino Claraevallis, s. th. pr., et eorum cuilibet in solidum, committit praesens generale Capitulum, ut visis instrumentis et actis super provisione monasterii de Bullione de persona fratris Ioannis de Divione, et si invenerint secundum formam Ordinis rite et canonice factam, confirment in plenaria Ordinis potestate. 35.   Committit praesens generale Capitulum abbatibus de Nigrolacu et de Fontemorum, et eorum cuilibet in solidum ut secundum statuta et per Ordinis censuras compellant fratrem Rogerium Lorin, professum monasterii de Pratea, qui nunc residet in villa Exoldum in dedecus Ordinis, et suae salutis detrimentum, residere seu residentiam facere in dicto monasterio de Pratea, in plenaria Ordinis potestate. 36.   Rebelliones, inobedientias et insolentias domino abbati Morimundi, Ordinis commissario, per abbatissam et moniales monasterii monialium B. M. de Esclanchia ac nonnullorum aliorum monasteriorum monialium in Alvernia et terris circumvicinis sitorum, factas et illatas, in maximum salutis earum praeiudicium et horrendum Ordinis dedecus, praesens generale Capitulum fide dignorum relatu lamentabiliter audiens et tantis abusibus, quantum cum Deo potest, obviare cupiens, domino abbati Pontigniaci committendo praecipit et mandat, quatinus semotis sinistris affectionibus, volontariisque [voluntariisque ] excusationibus, quamcitius commode poterit, ad dictas partes Alverniae et circumvicinas se personaliter transferat, dictaque monasteria monialium visitet et reformet, dictaeque abbatissae et monialibus eiusdem monasterii de Esclanchia, pro dictis rebellionibus, inobedientiis et insolentiis, poenitentiam iniungat, videlicet quod dicta abbatissa, per quatuor menses immediate suam ordinationem sequentes, divinum servitium tam diurnum quam nocturnum, claustrumque et conventum frequentando et prosequendo, singulis quartis et sextis feriis eorumdem quatuor mensium levis culpae poenitentiam agat, solo pane et aqua vescatur, sitque primo mense dictorum quatuor mensium in ecclesia extra stallum suum, monialibus vero eiusdem monasterii iuxta delictorum qualitatem, et statutorum nostrae sacrae religionis tenorem talem poenitentiam infligat pro sua prudentia, quod aliis monialibus non solum eorumdem monasteriorum, sed etiam aliarum regionum cedat in exemplum, appellationem frivolam per easdem abbatissam et moniales emissam, auctoritate dicti Capituli nullius vigoris et efficaciae fuisse et esse declarando, compellendoque per Ordinis censuras dictam abbatissam et officiarias eiusdem ad realiter et cum effectu ac indissimulanter solvendum eidem domino Morimundi pro panno et structura seu factura scapularium duas libras 10 solid. et pro expensis vacationibus et aliis damnis per eum factis et supportatis in visitatione eiusdem monasterii, et resistendo inobedientiis et rebellionibus praedictis summam 14 scrutorum [scutorum ] regis, infra terminum per eumdem dominum de Pontigniaco praefigendum. Idem insuper generale Capitulum committendo dat auctoritatem eidem domino Pontigniaci, quatinus sub censuris Ordinis levet et percipiat, sive per se sive per alium, a monasteriis infrascriptis summas tam contributionum, quam subsidiorum charitativorum pro necessitatibus Ordinis monasteriis impositorum, et arreragia necnon ad compellendum sub eisdem censuris monasterii Mediimontis eidem domino Morimundi solvendi summam 4 libr. turon. quas pro panno et factura scapularium pro monialibus eiusdem monasterii exposuit ac etiam expensas per eum factas in sua visitatione iuxta discretionem eiusdem domini Pontigniaci, compellendumque abbatissam et moniales eorumdem monasteriorum ad tenendum et observandum cartas visitationis per eumdem dominum Morimundi confectas et editas ac eisdem monasteriis dimissas, sub poenis tam in eisdem cartis contentis quam aliis per eum taxandis, visitandique et reformandi universa monasteria utriusque sexus earumdem terrarum, ac faciendi circa praemissa et ea tangentia alia quae faceremus, in plenaria Ordinis potestate. Monasteria autem sequuntur debentia quotas ultimi subsidii charitativi : monasterium de Bocheto 4 scuta ultra 6 gros solvat domino Morimundi ; monasterium de Feneriis 20 scuta ; monasterium de Esclanchia 12 scuta ; monasterium de Palatio Lemovicensi 8 scuta ; monasterium de Bellaqua 6 scuta ; monasterium de Bullio Lemovicensi 8 scuta ; monasterium de Valle benedicta 6 scuta ; de Garda Dei 6 scuta ; de Forensio 6 scuta ; de Clava 2 scuta ; de Bonaaqua 8 scuta, et arreragia alterius praecedentis subsidii ac contributionum. 37.   Non potuit praesens generale Capitulum absque gravi mentis amaritudine audire fratrem Ioannem Bustett, monachum monasterii de Hayles, Wigorniensis dioecesis, sub praetextu rectoriae cuiusdam ecclesiae parochialis, ac sub confidentia plurium consanguineorum et affinium suorum, limites claustri pro libitu exire, et nihilominus prioris officium in eodem monasterio praepropere occupare, et quod gravius est se ab Ordinis iurisdictione exemptum praetendere, inde licentia accepta in omnem dissolutionis abyssum se effluere et diffundere non veretur, spreta et postposita obedientia sui patris et abbati omni iure debita ; indeque non solum difformem aut potius dissolutum habitum hominis interioris sed etiam exterioris demonstrans lineis camisiis, zonis de aurifrigio margaritis contextis, nodulis fibulis aureis et argenteis, quandoque vero monilibus et aliis superfluitatibus utens se in omni parte habitus corporis remotissimum ab religionis simplicitate et honestate demonstrans. Quapropter tantis abusibus obviare cupiens dictum generale Capitulum abbati de Woburnia committendo districtissime praecipit, quatinus se super praemissis diligenter informet et tantam monachi superbiam et arrogantiam, superfluitatemque et inobedientiam taliter puniat, castiget et emendet, quod aliis cedat in exemplum et aedificationem correcti erroris, etiam per ablationem et omnimodam privationem ab omni officio et administratione ; necnon si sua exigant demerita relegationem in claustro vel in carcere, cum tales morum corruptores quacumque auctoritate promoti non debeant gaudere privilegio, ut abbates Ordinis per Sanctam Sedem sublimati, faciatque praemissa omnia et circa ea necessaria in plenaria Ordinis potestate, ac etiam confirmet eadem auctoritate promotionem, installationem et institutionem abbatis de Hayles ad dignitatem abbatialem eiusdem monasterii. 38.   Abbatibus de Woburnia et de Rievalle aut alteri abbati, quem ipse de Woburnia dignum duxerit vocandum, si dictus de Rievalle super hoc vacare non posset aut nollet, praesens generale Capitulum committendo mandat, quatinus se diligenter informent super delictis, excessibus et aliis multis offensis, quae dicuntur fuisse perpetratae per fratrem Nicolaum Driffald, dudum professum monasterii de Fontibus, eumque iuxta demeritorum qualitates sic debite puniat, quod aliis cedat in exemplum, ipsum si dignum duxerint compellendo manere et profiteri in monasterio de Woburnia, aut alio quocumque Ordinis monasterio, prout melius viderint, perpetuum silentium eidem fratri Nicolao super quibusdam per eum praetensis querelis imponendo, in plenaria Ordinis potestate. 39.   Cum ingenti cordis amaritudine praesens generale Capitulum fide digno relatu audiens fratrem Richardum Archibold, in s. pag. pr., multa in dies adversus Ordinem tractare, vitae inhonestatem sectari, et quod suo statui penitus indecens est, alchimiae traditionibus vacando tempus perdere, et Ordinis puritatem denigrare, committendo districtissime mandat et praecipit de Fontibus, de Strafordia, de Woburnia abbatibus, quatinus se super huiusmodi et aliis eiusdem fratris Richardi delictis sufficienter informent, et eum prout expediens et rationabile viderint iuxta delictorum qualitatem corripiant, puniant et emendent, formam vivendi iuxta nostrae religionis honestatem et sui status decentiam sibi imponendo, in plenaria Ordinis potestate. 40.   Abbatibus de Loco Mariae, de Sconaugia et de Monte Sancti Disibodi, et eorum cuilibet in solidum, per generale Capitulum districtissime mandando praecipitur, quatinus etiam cum invocatione et imploratione favoris et auxilii brachii saecularis, si opus fuerit, omni dissimulatione semota, per omnes iuris et iustitiae vias, realiter et de facto, compellant fratrem Ioannem Kauffman fugitivum et apostatam, qui suae salutis immemor irregulariter vivendo discurrit per mundum, et curias magnatum contra formam religionis, honorem Ordinis et personarum multipliciter denigrando, ad suae professionis monasterium de Eberbaco reverti et redire, ipsum secundum suorum exigentiam demeritorum debite puniendo et corrigendo, in plenaria Ordinis potestate. 41.   Generale Capitulum debite et sufficienter informatum de religiosa et laudabili reformatione, regulari dispositione et ordinatione monasterii monialium de Salvatorio iuxta et subtus Laudunum, ad devotam et commendandam devotionem illustris ac nobilis dominae, dominae Ioannae de Flandria, tunc dominae de Sancto Gobanno, per Ordinem pro salute animarum factis, quae reformatio licet ab eiusdem locis devotis sanctimonialibus longo tempore irrefragabiliter fuit observata, modernis tamen, proh dolor ! ut ipsi Capitulo relatum est, ad tantum devenit neglectum et contemptum ut domus ipsa dissolutionis et irregularitatis potius quam devotae religionis locus dici mereatur, ita quod et abbatissae negligentia et religiosarum malitia et inobedientia multorum defectuum et vitiorum sint causa, nimiusque et nimis frequens ipsarum religiosarum extra monasterium est egressus, et virorum ad ipsas inordinatus ingressus. Quapropter praesens generale Capitulum totis praecordiis Dei et religionis honorem ac animarum salutem ferventer desiderans, abbatibus de Signiaco et de Valle clara, in virtute salutaris obedientiae praecipiendo iniungitur, quatinus secum assumpto abbate Fusniacensi eiusdem loci immediate patre abbate, quamcitius commode poterunt, ad ipsum monasterium de Salvatorio personaliter accedant, et ibidem debite et religiosae visitationis et reformationis officium exercendo, super omnibus et singulis eiusdem reformationis articulis per abbatem Claraevallis ad hoc praesens Capitulum apportatis et praesentatis diligenter et debite se informent, et si eos secundum nostrae regulae et statutorum formam fuisse factos et ordinatos invenerint, illos integraliter et indefectibiliter secundum suam formam et tenorem, omni dissimulatione, teneri, impleri et observari faciant, ad hoc abbatissam et religiosas compellendo ; si vero abbatissa in hoc negligens, inobediens aut nolens, vel non potens, et si inutilis et insufficiens ad hoc et utriusque regiminis eiusdem monasterii salutarem directionem inventa fuerit, illam deponant et destituant, aliam loco eius, quae hoc possit et velit, in Ordine professam, instituendo, rebellesque et contradicentes religiosas, si quod absit, aliquae reperiantur, ab ipso monasterio penitus et totaliter expellendo et emittendo, ceteraque omnia et singula circa praemissa et ea tangentia faciendo et agendo, quae idem Capitulum agere et facere posset, etiam tam abbatissam quam ceteras religiosas ad sibi obediendum astringendo et compellendo, in plenaria Ordinis potestate. IUDICES 42.   Abbatibus de Prulliaco, de Regalimonte, de Caroliloco, s. th. pr., et eorum cuilibet per generale Capitulum committitur, quatinus per omnes iuris et iustitiae vias compellant, in plenaria Ordinis potestate, abbatem et conventum monasterii de Valle B. M., ad solvendum haeredibus Guillelmi Boulecart, quondam civi parisiensi, omnes et singulas pecuniarum summas, secundum tractatum passatum in praesentia abbatis Caroliloci. 43.   Abbatibus de Regalimonte, s. th. pr., et de Valle nostrae Dominae, tam coniunctim quam divisim, praesens generale Capitulum committit, quatinus omnes et singulas Ordinis utriusque sexus personas et earumdem monasteria seu quaecumque loca, quas et quae per testes fide dignos, litteras obligatorias, acta seu alia legitima documenta invenerint abbati et conventui monasterii Caroliloci debite teneri obligatas seu obligata, sive quaecumque eorumdem bona detinendo aut indebite occupando, tam in pecuniarum quam aliarum rerum summis seu debitis, ad eisdem plenarie realiter et de facto satisfaciendum astringant et compellant, in plenaria Ordinis potestate. 44.   Ad idem, pro domino Cistercii suoque conventui, abbatibus de Firmitate, de Maceriis et de … (*locus vacuus*). 45.   Ad idem, pro collegio Sancti Bernardi Parisiis, abbatibus de Regalimonte et de Caroliloco, s. th. pr., et de Vallibus Sernay. 46.   Ad idem, pro monasterio de Parco dominarum, abbatibus de Prulliaco, de Regalimonte et Caroliloco. 47.   Ad idem, pro domino Claraevallis. 48.   Ad idem, pro domino de Pontigniaco, abbatibus de Morimundo et de Reigniaco, et eorum cuilibet. 49.   Ad idem, pro abbate de Fontemorum, abbati de Nigrolacu. 50.   Constituti personaliter in diffinitorio coram Diffinitoribus praesentis Capituli generalis magister Guillelmus Ernault, procurator et nomine procuratorio sororis Ysabellae Seram, pro priorissa prioratus B. M. de Villaribus Quaniveti se gerente, ac etiam magister Ioannes Regnes procurator et nomine procuratorio sororis Margaretae de Vaussy electae et in priorissam eiusdem prioratus, per abbatem Savigniaci, patrem abbatem eiusdem loci, citatae et confirmatae, pro pace habenda inter praefatas sorores super dignitate memorati prioratus contendentes, in praesentia nostra sponte et libere omnibus litibus, processibus et appellationibus, tam in Scacario quam in curia magni senescalli Normanniae, seu etiam in quacumque alia saeculari curia aut ecclesiastica curia, sive per doleantiam sive alias pendentibus renuntiando et desistendo omnia et singula huiusmodi discordiam inter memoratas sorores concernentia, sine praeiudicio iuris utriusque partis, Ordini remiserunt fine debito terminandum, dummodo a praemissa curia absque emenda, si absque emenda licentia seu remissio huiusmodi causae a dictis curiis haberi possit, aut cum emenda, quae non transeat summam 10 denar. accordaveruntque dicti procuratores, quod ad obtinendam dictam licentiam seu causae remissionem a dictis curiis simul, sive per se sive per notabiles personas, laborabunt fideliter et diligenter infra 15 dies ab eorum reditu a Capitulo generali, et cum ad dictas partes Normanniae reversi fuerint, iuraveruntque solemniter non impedire huiusmodi remissionem causae suae per se sive per alium, clam vel palam aut quovis alio modo, et si eorum alter cognoscat impedimentum dictae, remissionis, alteri illico significabit. Qua *propter generale* Capitulum huic litigio et processui finem imponere cupiens, abbatibus de Caroliloco, s. th. pr., et de Claromonte, et cuilibet eorum committit et mandat, quatinus quamprimum commode poterunt, ad praefatum prioratum personaliter accedant, ibidemque partibus vocatis et auditis, iustitiae complementum ministrent, et causam istam finiant et terminent in plenaria Ordinis potestate ; ordinans idem generale Capitulum et statuens quod memorata soror Margareta de Vaussy cum suis adhaerentibus habeant victum et vestitum sicut et ceterae moniales in eodem monasterio, lite pendente, dummodo divinum frequentaverint servitium, vixerintque regulariter secundum formam Ordinis. 51.   Capitulum generale committit domino Morimundi ut se informet de et super venditione seu alienatione cuiusdam domus monasterii Pontisthieffridi Metensis, in eadem civitate Metensi, et partibus auditis debitum iustitiae complementum faciat, in plenaria Ordinis potestate. 52.   Capitulum generale committit abbatibus de Prulliaco, de Caroliloco, s. th. pr., et de Ioyaco, et eorum cuilibet in solidum quatinus per Ordinis censuras compellant fratrem Ioannem de Pruino, priorem de Gratia nostrae Dominae, ad persolvendum integre pensionem annuam 20 librarum turon. et unius caudae vini cum arreragiis fratri Ioanni de Longoprato, qui praefata pensione mediante dictum prioratum eidem de Pruino cessit et quittavit. [DIFFINITIONES] GENERALES 53.   Capitulum generale decernit, quod abbates per reverendissimum dominum nostrum Cisterciensem, habentem potestatem Capituli generalis, confirmati, non indigent amplius confirmari per ipsum generale Capitulum. 54.   Districtissime praecipitur universis et singulis patribus abbatibus, visitatoribus, necnon contributionum receptoribus seu collectoribus, auctoritate Capituli generalis, quatinus se informent per se vel a se commissos de vero valore prioratuum et abbatiarum seu monasteriorum, de statu religiosarum ad statum religiosorum, et ipsum verum valorem ad generale Capitulum anno sequenti fideliter referant seu transmittant. 55.   Cum tales ac tantae fuerint expensae Ordinis tam in legatione novissima ad Sanctam Sedem Apostolicam, quam in diversis aliis sollicitationibus et impetrationibus, tam adversus abbatem Sancti Bernardi depositum Ordinis procuratorem in Curia, quam alias diversimode, ita ut Ordo nunquam fuerit tantum gravatus, sicut est his diebus, praesens generale Capitulum universos Ordinis patres rogat, interpellat et obtestatur in Domino Iesu, ut in sibi possibilibus toti Ordini subveniant, et quod poterunt reverendissimo domino nostro Cisterciensi fideliter transmittant, se benivolos Ordinis filios ostendendo ; et nihilominus eis ac universis collectoribus contributionum et subsidiorum, in virtute salutaris obedientiae et sub excommunicationis latae sententiae poena, districtissime mandat et praecipit, quatinus omni dissimulatione postposita diligenter et fideliter quotas omnes sibi ad levandum commissas levent sive per se sive per alios dignos et sufficientes, ac quamprimum poterint summas receptas cum expressis computationibus praefato reverendissimo domino nostro Cistercii, prout melius et commodius fieri poterit, transmittant, salvis dispositionibus per eumdem reverendissimum Cisterciensem pro conservatione communium privilegiorum Ordinis et alias in diversis regnis et provinciis factis. 